
SPORAZUM MED


 VLADO REPUBLIKE SLOVENIJE 

 IN

VLADO REPUBLIKE MALTE


O

IZMENJAVI IN VZAJEMNEM VAROVANJU TAJNIH PODATKOV



Vlada Republike Slovenije in Vlada Republike Malte, v nadaljevanju »pogodbenici« oziroma posebej »pogodbenica«, sta se

ob ugotavljanju potrebe po učinkovitem sodelovanju na varnostnem, vojaškem, političnem, gospodarskem in katerem koli drugem področju, ki zahteva izmenjavo tajnih podatkov med pogodbenicama,

ob soglasju, da bosta v ta namen olajševali stike med njunima nacionalnima varnostnima organoma in pristojnimi varnostnimi organi,

zavezujoč se k sprejetju vseh ukrepov, ki so potrebni za varovanje tajnih podatkov, ki jih pošiljata, prejemata ali ustvarjata v skladu s pogoji tega sporazuma,

ob upoštevanju, da pogodbenici medsebojno priznavata dovoljenja za dostop do tajnih podatkov, ki jih izdajata svojim državljanom,

ob potrditvi upoštevanja zavezujočih pravil mednarodnega prava in notranjega prava vsake od pogodbenic,

ob priznavanju pomena sprejemanja enotnih predpisov na področju varovanja tajnih podatkov, 

v želji, da bi zagotovili varovanje tajnih podatkov, izmenjanih med njima ali med javnimi in zasebnimi subjekti pod njuno jurisdikcijo, 

ob upoštevanju nacionalnih interesov in varnosti pogodbenic

DOGOVORILI:


1. ČLEN

CILJ IN PODROČJE UPORABE

(1) Pogodbenici v skladu s svojo zakonodajo sprejmeta vse ustrezne ukrepe, da bi zagotovili varovanje tajnih podatkov, ki se prenesejo ali nastanejo po tem sporazumu. 

(2) Ta sporazum se uporablja za vse dejavnosti, pogodbe ali sporazume ter za kakršno koli drugo sodelovanje med pogodbenicama ali med pravnimi osebami ali posamezniki pod njuno jurisdikcijo, ki vključuje tajne podatke.

(3) Nobena od pogodbenic se ne sme sklicevati na ta sporazum zaradi pridobitve tajnih podatkov, ki jih je druga pogodbenica prejela od tretje osebe.

(4) Ta sporazum mora biti v skladu z notranjimi zakoni in predpisi pogodbenic.





2. ČLEN

POMEN IZRAZOV

V tem sporazumu izrazi pomenijo:

a) »kršitev varovanja tajnosti« pomeni dejanje ali opustitev dejanja, ki je v nasprotju s tem sporazumom ali notranjimi zakoni ali predpisi pogodbenic in ki lahko povzroči razkritje, izgubo, uničenje, odtujitev tajnih podatkov ali jih kako drugače ogrozi;

b) »pogodba s tajnimi podatki« pomeni pogodbo ali podizvajalsko pogodbo, vključno s pogajanji pred sklenitvijo pogodbe, ki vsebuje tajne podatke ali vključuje dostop do njih;

c) »tajni podatek« pomeni podatek, ki se ne glede na obliko prenese ali nastane med pogodbenicama po notranjih zakonih ali predpisih pogodbenic in v interesu nacionalne varnosti zahteva varovanje pred nepooblaščenim razkritjem ali drugim ogrožanjem ter ga je pogodbenica za takega določila in ustrezno označila;

d) »pristojni varnostni organ« pomeni kateri koli imenovani varnostni organ ali pristojni pravni subjekt, ki je pooblaščen v skladu z notranjimi zakoni ali predpisi pogodbenic in odgovoren za izvajanje tega sporazuma po zadevnih področjih; 


e)  »izvajalec« pomeni posameznika ali pravno osebo s sposobnostjo za sklepanje pogodb s tajnimi podatki;

f) »varnostno dovoljenje organizacije« pomeni odločitev po varnostnem preverjanju, da izvajalec, ki je pravna oseba, izpolnjuje pogoje za ravnanje s tajnimi podatki v skladu z notranjo zakonodajo pogodbenice;

g) »pogodbenica gostiteljica« pomeni pogodbenico, na ozemlju katere poteka obisk v skladu s tem sporazumom;

h) »nacionalni varnostni organ« pomeni nacionalni organ, imenovan v skladu s 3. členom tega sporazuma, ki je v skladu z notranjimi zakoni ali predpisi odgovoren za nadzor nad izvajanjem tega sporazuma in za nadzor varovanja tajnih podatkov, ustvarjenih ali izmenjanih v skladu s tem sporazumom;

i) »potreba po seznanitvi« pomeni načelo, po katerem se posamezniku lahko dovoli dostop do tajnih podatkov le za opravljanje njegovih uradnih dolžnosti ali nalog;

j) »pogodbenica izvora« pomeni pogodbenico, vključno z javnimi ali zasebnimi subjekti pod njeno jurisdikcijo, ki daje tajne podatke pogodbenici prejemnici;

k) »dovoljenje za dostop do tajnih podatkov« pomeni odločitev o varnostnem preverjanju v skladu z notranjimi zakoni ali predpisi, na podlagi katerih je posameznik pooblaščen za dostop do tajnih podatkov stopnje tajnosti, ki je navedena na dovoljenju, in za ravnanje z njimi;

l) »pogodbenica prejemnica« pomeni pogodbenico, vključno z javnimi ali zasebnimi subjekti pod njeno jurisdikcijo, ki prejema tajne podatke od pogodbenice izvora;

m) »podizvajalec« pomeni izvajalca, s katerim prvotni izvajalec sklene podpogodbeno razmerje;

n) »tretja stran« pomeni državo, vključno z javnimi ali zasebnimi subjekti pod njeno jurisdikcijo, ali mednarodno organizacijo, ki ni pogodbenica tega sporazuma.

o) »prenos« pomeni prenos tajnih podatkov med pogodbenicama ne glede na obliko.


3. ČLEN

NACIONALNI VARNOSTNI ORGANI

(1) Nacionalna varnostna organa pogodbenic sta:



Za Republiko Malto
Nacionalni varnostni organ
Ministrstvo za notranje zadeve, varnost, reforme in enakost 
Za Republiko Slovenijo:

Urad Vlade Republike Slovenije za varovanje tajnih podatkov 


(2) Pogodbenici se po diplomatski poti uradno obvestita o kontaktnih podatkov nacionalnih varnostnih organov in o kasnejših spremembah teh podatkov. 

(3) Pogodbenici se po diplomatski poti v skladu s 3. odstavkom 16. člena čimprej obvestita o vsaki poznejši spremembi nacionalnih varnostnih organov.

(4) Nacionalna varnostna organa drug drugega uradno obvestita o morebitnih drugih pristojnih varnostnih organih, odgovornih za izvajanje tega sporazuma.

(5) Nacionalna varnostna organa se medsebojno obveščata o veljavnih zakonih ali predpisih v svojih državah ter o kakršnih koli spremembah v zvezi z varovanjem tajnih podatkov, ustvarjenih ali izmenjanih na podlagi tega sporazuma.

(6) Zaradi doseganja in ohranjanja enakovrednih varnostnih standardov nacionalna varnostna organa na zaprosilo drug drugemu zagotovita podatke o svojih nacionalnih varnostnih standardih, postopkih in praksah za varovanje tajnih podatkov, ki jih uporablja posamezna pogodbenica. 


4. ČLEN

STOPNJE TAJNOSTI

(1) Vsi tajni podatki, dani na podlagi tega sporazuma, so označeni z ustrezno stopnjo tajnosti v skladu z notranjimi zakoni ali predpisi pogodbenic.

(2) Za enakovredne oznake stopnje tajnosti veljajo: 

	ZA REPUBLIKO 
MALTO

	ZA REPUBLIKO SLOVENIJO

	
ENAKOVREDNA OZNAKA V ANGLEŠČINI

	L-OGĦLA SEGRETEZZA
TOP SECRET
	STROGO TAJNO
	TOP SECRET

	SIEGRIET
SECRET
	TAJNO 
	SECRET

	KUNFIDENZJALI
CONFIDENTIAL
	ZAUPNO
	CONFIDENTIAL

	RISTRETT
RESTRICTED
	INTERNO
	RESTRICTED



(3) Za Republiko Malto se lahko malteške in angleške oznake uporabljajo izmenično.

(4) Pogodbenica izvora lahko uporabi dodatne oznake za posebne omejitve uporabe tajnih podatkov. 

(5) Nacionalna varnostna organa se v skladu s tretjim odstavkom 16. člena takoj, ko je možno, medsebojno obvestita o vseh spremembah stopenj tajnosti iz drugega odstavka tega člena. 



5. ČLEN

DOSTOP DO TAJNIH PODATKOV

(1) Dostop do tajnih podatkov je omejen na posameznike, ki: 
a) imajo potrebo po seznanitvi, 
b) so bili poučeni o ravnanju s tajnimi podatki in njihovem varovanju ter  
c) so za to pravilno pooblaščeni v skladu z notranjimi zakoni ali predpisi.

(2) Pogodbenici medsebojno priznavata dovoljenja za dostop do tajnih podatkov in varnostna dovoljenja organizacij. Pri tem se uporablja drugi odstavek 4. člena.


6. ČLEN

VAROVANJE TAJNIH PODATKOV

(1) Pogodbenici vsaka v skladu s svojimi notranjimi zakoni ali predpisi zagotavljata tajnim podatkom iz tega sporazuma enako varovanje kot svojim tajnim podatkom enakovredne stopnje tajnosti.

(2) Nacionalni varnostni organ in/ali pristojni varnostni organ pogodbenice izvora:
0. zagotovi, da so tajni podatki označeni z ustrezno stopnjo tajnosti v skladu z njegovimi notranjimi zakoni ali predpisi, in
0. obvesti pogodbenico prejemnico o vseh pogojih za dajanje tajnih podatkov ali omejitvah njihove uporabe in o vseh poznejših spremembah stopnje tajnosti.

(3) Nacionalni varnostni organ in/ali pristojni varnostni organ pogodbenice prejemnice:
1. zagotovi, da so tajni podatki označeni z enakovrednimi stopnjami tajnosti v skladu z drugim odstavkom 4. člena, in
1. zagotovi, da se stopnja tajnosti ne spremeni, razen s pisnim dovoljenjem pogodbenice izvora.

(4) Vsaka pogodbenica zagotovi, da se izvajajo ustrezni ukrepi za varovanje tajnih podatkov, ki se obdelujejo, hranijo ali prenašajo v komunikacijsko-informacijskih sistemih. Ti ukrepi zagotovijo zaupnost, celovitost, razpoložljivost, in kjer je primerno, nezatajljivost in verodostojnost tajnih podatkov ter ustrezno raven odgovornosti in sledljivosti dejanj, povezanih s takimi podatki.

7. ČLEN

OMEJITEV UPORABE TAJNIH PODATKOV

(1) Pogodbenica prejemnica tajne podatke uporabi izključno za namen, za katerega so ji bili dani, in z omejitvami, ki jih je navedla pogodbenica izvora.

(2) Pogodbenica prejemnica ne daje tajnih podatkov tretji strani brez pisnega soglasja pogodbenice izvora.


8. ČLEN

PRENOS TAJNIH PODATKOV

(1) Prenos tajnih podatkov med pogodbenicama poteka po diplomatski poti. Kjer tak prenos ni možen oziroma ga je težko izvesti, se prenos tajnih podatkov izvede po drugih varnih poteh, ki jih obojestransko odobrita njuna nacionalna varnostna organa v skladu z njunimi notranjimi zakoni ali predpisi.


(2) Tajni podatki stopnje tajnosti INTERNO se lahko pošiljajo tudi po pošti ali po drugi dostavni službi v skladu z notranjo zakonodajo in drugimi predpisi.

(3) Elektronski prenos tajnih podatkov do stopnje tajnosti TAJNO se izvaja preko odobrenih kriptografskih rešitev, o katerih se dogovorita pogodbenici.


(4) Če so preneseni tajni podatki označeni kot ZAUPNO ali z višjo stopnjo tajnosti, pogodbenica prejemnica pisno potrdi njihov prejem. Prejem tajnih podatkov stopnje tajnosti INTERNO mora na zahtevo potrditi pogodbenica izvora.

(5) Prenos večje količine tajnih podatkov se med nacionalnima varnostnima organoma in/ali pristojnimi varnostnimi organi organizira za vsak posamezen primer posebej.


9. ČLEN

RAZMNOŽEVANJE, PREVAJANJE IN UNIČEVANJE TAJNIH PODATKOV

(1) Vsi ponatisi in prevodi morajo biti opremljeni z ustrezno stopnjo tajnosti in varovani kot izvorni podatki. Prevodi in število ponatisov so omejeni na najmanjšo količino, ki je potrebna za uradne namene. 

(2) Vsak prevod se označi s stopnjo tajnosti izvirnika in vsebuje ustrezno navedbo v jeziku prevoda, da prevod vsebuje tajne podatke pogodbenice izvora.

(3) Tajni podatki izvirnika in prevoda z oznako STROGO TAJNO se razmnožujejo izključno s pisnim dovoljenjem pogodbenice izvora. 

(4) Kadar pogodbenici menita, da tajni podatki niso več potrebni, jih pogodbenica prejemnica uniči v skladu z notranjimi zakoni ali predpisi, razen podatkov s stopnjo STROGO TAJNO, ki se vrnejo pogodbenici izvora. 

(5) Če v kriznih razmerah tajnih podatkov, ki se prenesejo ali nastanejo po tem sporazumu, ni mogoče varovati ali vrniti, se jih takoj uniči, pogodbenica prejemnica pa varnostni organ pogodbenice izvora čim prej obvesti o njihovem uničenju.


10. ČLEN

POGODBE S TAJNIMI PODATKI

(1) Pred vsako izmenjavo tajnih podatkov morajo nacionalni varnostni organ in/ali pristojni varnostni organi pogodbenice izvora uradno obvestiti nacionalni varnostni organ in/ali pristojne varnostne organe pogodbenice prejemnice o pogodbah s tajnimi podatki. V tem obvestilu morajo podrobno opredeliti najvišjo stopnjo tajnosti podatkov v pogodbi. 

(2) Pogodbenica, ki namerava skleniti pogodbo s tajnimi podatki ali za to pooblastiti enega od svojih izvajalcev, mora pri nacionalnem varnostnem organu in/ali pristojnih varnostnih organih pogodbenice prejemnice preveriti, ali ima zadevni izvajalec ustrezno varnostno dovoljenje za izvajanje navedene pogodbe.

(3) Preden se tajni podatki v zvezi s pogodbo s tajnimi podatki dajo izvajalcem, podizvajalcem ali morebitnim izvajalcem, državni varnostni organ ali pristojni varnostni organ pogodbenice prejemnice:

0. zagotovi, da so izvajalec, podizvajalec ali morebitni izvajalec in njegove organizacije zmožni podatke ustrezno varovati;

0. izda organizaciji ustrezno varnostno dovoljenje; in

0. izda ustrezno dovoljenje za dostop do tajnih podatkov osebam, ki opravljajo dolžnosti, pri katerih je potreben dostop do tajnih podatkov.

(4) Pogodbenica prejemnica zagotovi, da so vse osebe, ki imajo dostop do tajnih podatkov, obveščene o svoji odgovornosti in obveznosti glede varovanja tajnih podatkov v skladu z notranjimi zakoni ali predpisi.  

(5) Pristojni varnostni organ in/ali pristojni varnostni organ, v katerega državi se bo izvajala pogodba s tajnimi podatki, prevzame odgovornost za predpisovanje in izvajanje varnostnih ukrepov za pogodbo s tajnimi podatki na podlagi enakih standardov in zahtev za urejanje varovanja tajnosti za lastne pogodbe s tajnimi podatki.

(6) Nacionalni varnostni organ in/ali pristojni varnostni organ pogodbenice izvora lahko zahteva inšpekcijski pregled varovanja tajnih podatkov v organizaciji na ozemlju pogodbenice prejemnice, da se zagotovi stalno izpolnjevanje varnostnih standardov v skladu z notranjimi zakoni ali predpisi.

(7) Pogodba s tajnimi podatki vsebuje določbe o varnostnih zahtevah in stopnji tajnosti vsakega njenega vidika ali dela. Izvod takega dokumenta se predloži nacionalnima varnostnima organoma in/ali pristojnima varnostnima organoma pogodbenic.


11. ČLEN

OBISKI

(1) Za obiske, ki vključujejo dostop do tajnih podatkov, je potrebno predhodno dovoljenje nacionalnega varnostnega organa pogodbenice gostiteljice.  

(2) Obiski, ki vključujejo dostop do tajnih podatkov, so dovoljeni samo, če so obiskovalci pridobili ustrezno dovoljenje za dostop do tajnih podatkov in so pooblaščeni za prejemanje ali dostop do tajnih podatkov v skladu z notranjimi zakoni ali predpisi.

(3) Zaprosilo za obisk, ki vključuje dostop do tajnih podatkov, je treba predložiti pisno ustreznemu nacionalnemu varnostnemu organu in/ali pristojnim varnostnim organom pogodbenice gostiteljice vsaj tri (3) tedne pred datumom obiska. Zaprosilo za obisk vsebuje te podatke, ki se uporabljajo izključno za namen obiska:

0. ime in priimek obiskovalca, datum in kraj rojstva, državljanstvo in številko osebne izkaznice ali potnega lista;

0. položaj obiskovalca s podatki o delodajalcu, ki ga obiskovalec zastopa;

0. podatke o projektu, pri katerem obiskovalec sodeluje;

0. veljavnost in stopnjo tajnosti obiskovalčevega dovoljenja za dostop do tajnih podatkov;

0. ime, naslov, telefonsko številko, številko telefaksa, elektronski naslov organizacije, v kateri bo obisk, in ime osebe za stike v tej organizaciji;

0. namen obiska, vključno z najvišjo stopnjo tajnosti tajnih podatkov, ki bodo obravnavani med obiskom;

0. predvideni datum in trajanje obiska;

0. datum, podpis in žig pristojnega varnostnega organa pogodbenice, ki je zaprosila za obisk; in

0. druge podatke, o katerih se lahko dogovorijo nacionalni varnostni organi in/ali pristojni varnostni organi.

(4) V nujnih primerih se nacionalni varnostni organi in/ali pristojni varnostni organi pogodbenic lahko dogovorijo, da se zaprosilo za obisk pošlje pisno najmanj sedem (7) dni pred datumom obiska.

(5) V primeru ponavljajočih se obiskov se celotno obdobje obiskov navede v zaprosilu za obisk, predloženem v skladu s tretjim odstavkom tega člena. Nacionalni varnostni organi se lahko dogovorijo o seznamu obiskovalcev, ki so upravičeni do ponavljajočih se obiskov, ki lahko velja za začetno obdobje, ki ni daljše od dvanajstih (12) mesecev in se lahko podaljša za največ dvanajst (12) mesecev. Ko je seznam potrjen, se lahko sodelujoče organizacije o obiskih dogovarjajo neposredno.

(6) Vsaka pogodbenica zagotavlja varstvo osebnih podatkov ter zdravje in varnost obiskovalcev v skladu z notranjimi zakoni ali predpisi.

(7) Vsi tajni podatki, ki jih pridobi obiskovalec, veljajo za tajne podatke po tem sporazumu.


12. ČLEN

SODELOVANJE PRI VAROVANJU TAJNIH PODATKOV

(1) Zaradi doseganja in ohranjanja primerljivih varnostnih standardov nacionalna varnostna organa pogodbenic na zaprosilo drug drugemu zagotovita podatke o svojih nacionalnih varnostnih standardih, postopkih in praksah za varovanje tajnih podatkov in se v ta namen lahko obiskujeta.

(2) Nacionalna varnostna organa pogodbenic se obveščata o izjemnih varnostnih tveganjih, ki lahko ogrozijo dane tajne podatke ali sisteme za varovanje tajnih podatkov.

(3) Nacionalna varnostna organa si na zaprosilo pomagata pri izvajanju postopkov varnostnega preverjanja. Izmenjata si podatke o morebitnih varnostnih zadržkih, pomembnih v postopku varnostnega preverjanja.

(4) Nacionalna varnostna organa se takoj obvestita o vsaki spremembi pri medsebojno priznanih dovoljenjih za dostop do tajnih podatkov in medsebojno priznanih varnostnih dovoljenjih organizacij.


13. ČLEN

KRŠITEV VAROVANJA TAJNOSTI

(1) Ob kršitvi varovanja tajnosti, katere posledica je nepooblaščeno razkritje, odtujitev ali izguba tajnih podatkov, ali sumu take kršitve nacionalni varnostni organ pogodbenice prejemnice o tem takoj pisno obvesti nacionalni varnostni organ pogodbenice izvora. Tako obvestilo mora vsebovati dovolj podrobnosti, da lahko izvorna stranka v celoti oceni obseg in posledice kršitve.

(2) Nacionalni varnostni organi pogodbenice prejemnice sprejmejo vse ustrezne ukrepe v skladu z nacionalnimi zakoni ali predpisi, da omejijo posledice kršitve iz prvega odstavka tega člena in preprečijo nadaljnje kršitve. Na zaprosilo pogodbenica izvora zagotovi ustrezno pomoč ter prejme obvestilo o izidu postopkov in popravljalnih ukrepih, sprejetih zaradi kršitve.

(3) Ob kršitvi varovanja tajnosti na ozemlju tretje strani nacionalni varnostni organ pogodbenice prejemnice nemudoma sprejme ukrepe iz prvega in drugega odstavka tega člena. Pogodbenica izvora mora biti seznanjena z ugotovitvami preiskave in mora prejeti poročilo o vzrokih in obsegu povzročene škode v angleškem jeziku.


14. ČLEN

STROŠKI

Vsaka pogodbenica krije svoje stroške, ki nastanejo pri izvajanju in nadzoru izvajanja tega sporazuma.


15. ČLEN 

REŠEVANJE SPOROV

Spore zaradi razlage ali uporabe tega sporazuma pogodbenici rešujeta z medsebojnimi posvetovanji in pogajanji ter jih ne predložita v reševanje mednarodnemu sodišču ali tretji strani.


16. ČLEN 

KONČNE DOLOČBE

(1) Sporazum začne veljati prvi dan drugega meseca po prejemu zadnjega uradnega obvestila, s katerim se pogodbenici po diplomatski poti obvestita, da so izpolnjene njune notranjepravne zahteve za začetek njegove veljavnosti.

(2) Po potrebi se nacionalni varnostni organi in/ali pristojni varnostni organi pogodbenic posvetujejo o posebnih tehničnih vidikih v zvezi z izvajanjem tega sporazuma.

(3) Sporazum se lahko spremeni z medsebojnim pisnim soglasjem pogodbenic, vse take spremembe pa so sestavni del tega sporazuma. Spremembe začnejo veljati v skladu s prvim odstavkom tega člena.

(4) Ta sporazum se sklene za nedoločen čas in se ga lahko odpove z medsebojnim pisnim dogovorom med pogodbenicama ali enostransko s pisnim obvestilom, poslanim po diplomatski poti. V tem primeru sporazum preneha veljati šest (6) mesecev po dnevu, ko druga pogodbenica prejme obvestilo o odpovedi.

(5) Ob prenehanju veljavnosti tega sporazuma se vsi tajni podatki, izmenjani na njegovi podlagi, še naprej varujejo v skladu z njegovimi določbami in se na zaprosilo vrnejo pogodbenici izvora.

(6) Za izvajanje tega sporazuma pogodbenici lahko skleneta dodatne dogovore.

(7) Pogodbenica, na območju katere je podpisan ta sporazum, ga predloži v registracijo Sekretariatu Združenih narodov v skladu s 102. členom Ustanovne listine Združenih narodov in o tem obvesti drugo pogodbenico ter ji sporoči tudi številko registracije.


V POTRDITEV TEGA sta podpisana, ki sta ju za to pravilno pooblastili njuni vladi, podpisala ta sporazum.


SESTAVLJENO IN PODPISANO V ……………………..dne…………………………… v dveh izvirnikih v slovenskem in angleškem jeziku, pri čemer sta besedili enako verodostojni. 

